El Campus Dofí 2018 començarà la pròxima setmana
18 de juny 2018

![](/media/0tnkhd0q/54_c_campus-delfin-2.jpg)  
  

El pròxim dilluns, 25 de juny, s’iniciarà el Campus Dofí 2018. Esta és una de les activitats principals del departament d’Esports de l’Ajuntament de Sagunt, i està destinada a la realització d’activitats lúdico-esportives per a xiquets i xiquetes d’entre 3 i 12 anys. Este any, el campus tindrà dues etapes: del 25 de juny a l'11 de juliol, i del 12 de juliol al 31 del mateix mes. El Campus Dofí es realitzarà al Poliesportiu Municipal (internuclis), i inclourà diverses activitats relacionades amb el Programa d’Esport en Edat Escolar, així com excursions lúdiques a un parc aquàtic i jornades nàutiques.

  

El període de preinscripció es va saldar amb 410 sol·licitants, dels quals han sigut acceptats tots. Les xifres resultants han sigut de 296 matrícules en el primer període, i 241 matrícules en el següent període, fet destacable a causa de les sol·licituds de participar en ambdós períodes en alguns dels casos. El regidor d’Esports, Miguel Chover, ha declarat estar "**molt content amb la recepció del campus amb el pas dels anys, ja que hem passat de 263 inscrits en la primera etapa de l’any passat a 296 este any, i de 190 en la segona etapa a 241 este any**”. A més, l’edil ha indicat que “**totes les activitats que es realitzaran seran davall la supervisió de monitors que, en la seua majoria, ja han participat en el Campus Dofí en edicions anteriors**”. De fet, s’hi han contractat 31 monitors de la borsa de treball, tots els que superaren les proves, per tal de poder acollir a tots els xiquets i xiquetes.

  

Estos monitors s’encarregaran dels diversos grups de participants del campus, que estaran distribuïts per edat. Durant les jornades d’activitats, els xiquets i xiquetes participants realitzaran activitats tant lúdico-esportives com aquàtiques, i és que cada dia es destinarà una hora a activitats en la piscina del poliesportiu. En este cas, els monitors d’Activitats Aquàtiques de l’Ajuntament de Sagunt es faran càrrec de l'itinerari. A més, per cada etapa del campus es faran dues eixides: una a un parc aquàtic, de forma totalment lúdica, i altra destinada a realitzar activitats nàutiques com caiac, padelsurf, piragua i vela.

  

Per últim, este divendres, 22 de juny, a les 19.00 hores, tindrà lloc una reunió informativa per als pares, mares i tutors legals de les xiquetes i xiquets participants del campus al Poliesportiu Municipal.

  

![](/media/gvljz2xz/54_c_campus-delfin.jpg)  

​

*   [](http://www.facebook.com/sharer.php?u=https://aytosagunto.es/va/actualitat/el-campus-dofi-2018-comencara-la-proxima-setmana/ "Facebook")
*   [](http://twitter.com/share?url=https://aytosagunto.es/va/actualitat/el-campus-dofi-2018-comencara-la-proxima-setmana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-campus-dofi-2018-comencara-la-proxima-setmana/ "Linked In")
*   [](mailto:?body=https://aytosagunto.es/va/actualitat/el-campus-dofi-2018-comencara-la-proxima-setmana/)